Matilde Powers (S), 2023-05-09:
Tak for ordet, formand.
I 2019 blev der lavet en bred politisk aftale om en national handleplan mod børn og unges rygning.
Der blev bl.a. indført krav om neutrale pakninger, prisen blev hævet, og der blev indført røgfri skoletid.
De her tiltag var helt nødvendige, fordi vi for første gang i mange år så en stigning i antallet af unge rygere i Danmark.
Men desværre er vi oppe imod en kynisk branche, som ikke lader sig bremse, når vi strammer loven for at beskytte vores børn.
I mellemtiden er der derfor poppet nye produkter op, som i øjeblikket ikke er reguleret på samme måde af den eksisterende lov, f.eks. opvarmede tobaksprodukter og nikotinposer.
De her produkter må derfor stadig gerne have smag, de må gerne have flotte pakninger, og de er billigere end andre almindelige tobaksprodukter.
Så bliver de markedsført massivt på de sociale medier, og det har desværre virket.
Produkterne har vundet kæmpe indpas blandt de unge.
De nyeste opgørelser viser, at 35 pct. af alle danske unge fra 15 til 25 år i dag bruger mindst ét nikotinholdigt produkt.
Det er en stigning på næsten 10 procentpoint på bare 2 år, men endnu mere bekymrende er det, når vi ser på vores helt unge, nemlig de 15-17-årige.
Her er brugen af nikotinprodukter nemlig steget fra 18 pct. i 2020 til 30 pct. i 2022.
Altså bruger en tredjedel af alle 15-17-årige i Danmark i dag mindst ét nikotinprodukt, og det til trods for, at det er ulovligt at sælge nikotin- og tobaksprodukter til børn under 18 år.
Det er dybt alvorligt, fordi nikotin er meget skadeligt for særlig børn og unge.
Hvis man bruger det, imens hjernen endnu ikke er færdigudviklet, kan det give varige kognitive skader, det øger risikoen for stress, angst og depression, og så øger det risikoen for at blive livsvarigt afhængig også af andre rusmidler, f.eks. alkohol og kokain, og derfor skal vi selvfølgelig have stoppet den her skadelige udvikling blandt børn.
Vi i Socialdemokratiet er derfor også rigtig glade for, at vi i dag kan tage et lille skridt i den kamp med et nyt EU-direktiv.
Med det delegerede direktiv fjernes der nemlig en række undtagelser for opvarmet tobak fra den nuværende EU-lovgivning.
På den måde sidestilles opvarmet tobak i højere grad med røgtobak som f.eks. cigaretter.
Det betyder helt konkret, at det fremover vil være forbudt at sælge og markedsføre opvarmede tobaksvarer med smag og duftstoffer.
Lovforslaget tydeliggør også, hvilke krav der stilles til alderskontrol på henholdsvis fysiske salgssteder og onlinesalg.
Bl.a. etableres der en tydelig lovhjemmel om, at erhvervsdrivende skal etablere et generelt alderskontrolsystem ved onlinesalg af alkohol og tobak.
Jeg er ikke så naiv, at jeg bilder mig ind, at det her EU-direktiv vil bringe os i mål i kampen om at fjerne nikotinprodukter helt fra vores børn og unge, slet ikke.
Når man er oppe imod en branche, der er villig til at tage alle midler i brug – lovlige som ulovlige – for at gøre vores børn afhængige af deres produkter, som vi bl.a. så det i dokumentaren på TV 2 for nylig, »Røgsløret fra tobaksindustrien«, så kræver det, at vi også er villige til at tage alle midler i brug for at få dem stoppet.
Der skal derfor væsentlig mere til.
Men det her EU-direktiv er dog et skridt i den rigtige retning.
Socialdemokratiet bakker derfor op, og vi glæder os til snart at kunne tage endnu flere skridt i kampen for at sikre, at den næste ungdomsgeneration bliver nikotin-og tobaksfri.
Tak for ordet.